Музеим щызэхахырэр ащыгъупшэщтэп — Адыгэ макъ\nТарихъым, чIыопсым, къушъхьэхэм, хым хэс псэушъхьэхэм, бзыухэм, нэмыкIхэм афэгъэхьыгъэ зэхахьэхэр гум къинэжьынэу кIуагъэх. Космонавтикэм ехьылIэгъэ Iофтхьабзэр нахь къахэдгъэщы тшIоигъу. Музеим щыла­жьэ­хэрэ Iэтэжьыкъо Фатимэ, Чэмышъо Асе, Юналые Заремэ, ШъэоцIыкIу Фатимэ, Бязрыкъо Фатимэ, Ожъ Фатимэ, фэшъхьафхэр кIэлэцIыкIу купхэм аIу­кIагъэх. Апэрэ летчик-космонавтэу Юрий Гагариным, Адыгеим иапэрэ космонавтэу Анатолий Березовоир космосым зэбыбым рекордэу ыгъэуцугъэм, иIалъмэкъ, нэмыкI пкъыгъохэу музеим къыритыжьыгъэхэм яхьылIэгъэ къэбархэр къаIотагъэх, кIэлэцIыкIу­хэм упчIэхэр аратыгъэх.\nДжэуап зэгъэкIугъэхэр кIэлэ­еджакIохэм къатыжьыгъэх. Гъуагъо Самидэ, Бязрыкъо Даринэ, Хьакъуй Заринэ, фэшъхьаф кIэлэцIыкIухэм уядэIункIэ гъэшIэгъо­ныгъэ. Космонавтхэм ом изытет къытлъагъэIэсын зэралъэкIырэр, чIым тырахыгъэ сурэтхэр щыIэныгъэм зэрэщагъэфедэхэрэр, тарихъ къэбархэр кIэлэеджакIохэм дэгъоу ашIэх.\nНадежда Бурмистровам, Хьа­къунэ Маринэ, Сергей Крикуновым язэфэхьысыжьхэм къащыхагъэщыгъ кIэлэеджакIохэр джэуап­хэм алъыхъухэзэ яшIэныгъэ зэрэхагъахъорэр.\nАрхеолог цIэрыIоу Тэу Аслъан чынэ ригъэшIагъэх. Ижъырэ адыгэ нарт джэгукIэр кIэлэцIыкIухэм лъэшэу агу рихьыгъ. Тэу Аслъан кIалэхэр, пшъашъэхэр чынэ зэрешIэнхэ фаем, чынэкIэпщыр зэрашIырэ шIыкIэм, чынэр пхъэм, бжъакъом, пцашIом ахашIыкIызэ лъэпкъ джэгукIэм зэрэщагъэфедэрэм щигъэгъозагъэх.\nАдыгэ IэпэIасэу, IофшIапIэу «Нанэм» ипащэу Нэгъуцу Ас­лъан къафишIыгъэ чынэхэр музеим къызэрэритыгъэхэр А. Тэум къы­Iотагъэх.\nЧынэхэр ащэфы ашIоигъоу пшъашъэхэр къэупчIагъэх.\n— Чынэхэр тучанхэм, музеим ащытщэхэрэп, джэгукIэхэм ащытэгъэфедэх, — къыщиIуагъ зэхахьэм Тэу Аслъан.\nЧынэкIэпщымкIэ чынэ джэгукIэм зызэриушъомбгъурэр музеим ищагу щытлъэгъугъ.\nТарихъым, шэн-хабзэхэм, адыгэ джэгукIэхэм афэгъэхьыгъэ къэгъэлъэгъонхэм, зэхахьэхэм кIэлэеджакIохэр нахьыбэрэ ахагъэлэжьэщтых. Адыгэ Республикэм и Лъэпкъ музей ипащэу Джыгунэ Фатимэ, ащ игуадзэу Шэуджэн Налмэс язэфэхьысыжьхэм къащыхагъэщыгъ музеим лъэпкъхэр зэрэзэфищэхэрэр, еджапIэхэм адашIырэ зэпхыныгъэхэр щыIэныгъэм зэрэщылъыкIуатэхэрэр.\nКъэралыгъо гъэпсыкIэ иIэу Адыгеир зыпсэурэр илъэси 100 зэрэхъурэм ехьылIэгъэ зэхахьэхэр нахьыбэ зэрэхъухэрэм тегъэгушIо. Мэкъуогъум и 11-м Мыекъуапэ икIэлэеджакIохэу музеим къэкIуа­гъэхэр къыкIэлъэIухи, Адыгеим, тарихъым яхьылIэгъэ къэгъэлъэгъонхэр АР-м культурэмкIэ изаслуженнэ IофышIэу Тэу Аслъан адыгабзэкIэ къафиIотагъэх. КIэлэеджакIохэм адыгабзэр нахьышIоу зэрагъэшIэным фэшI ныдэлъфыбзэр нахьыбэрэ зэхахын фаеу кIэлэегъаджэхэм алъытэ.\nЗэхэпхырэ гущыIэр гум нахьы­шIоу къенэжьы. Псэ зыпыт бзэр лъэпкъ шIэжьым илъэгъохэщ.\nПредыдущая Спартакиадэм хэлэжьэщт\nСледущая МэфэкIхэм афэгъэхьыгъагъ